Lene Langemyr

Lene Dolly Bjerkan Langemyr (født 1979) er en norsk politiker (FrP) og forfatter. Hun har blant annet vært byrådssekretær i Oslo, sittet i Oslo bystyre og hatt flere forskjellige lederverv i FrP og FpU. Hun har arbeidet som rådgiver for NHO Agder, har også erfaring fra næringslivet.

Langemyr var 1. vararepresentant til Stortinget i stortingsperioden 2013–2017, for FrP i Aust-Agder. Ved kommunevalget i 2015 stod hun på sisteplass på listen til FrP, men fikk nok personstemmer til å bli fast medlem av kommunestyret. I perioden 2015–2019 var hun nestleder i komiteen for oppvekst og utdanning i Grimstad kommune. På Aust Agder FrPs årsmøte 11.–12. februar 2017 ble hun valgt til fylkets politiske nestleder, og ledet følgelig valgkamparbeidet for FrP i Aust-Agder frem mot stortingsvalget i 2017. Hun ble valgt som historiens siste fylkesleder for Aust-Agder FrP i februar 2018. Aust-Agder FrP og Vest-Agder FrP slo seg sammen 2. juni samme år. Hun ble valgt til Grimstad FrPs første kvinnelige ordførerkandidat foran kommunevalget i 2019, etter å ha slått ut to mannlige motkandidater.

Ved valget samme år endte Langemyr opp som Grimstads FrPs første varaordfører gjennom tidene, og hun førte partiet i posisjon etter flere i opposisjon. Hun måtte gå av som varaordfører etter valget 2023, etter å ha tapt mandatet mot KrFs kandidat, Kjetil Glimsdal. Forhandlingene ble avgjort med antall personstemmer, hvor Glimsdal fikk 24 slengere mer enn Langemyr.

Den 17. juni 2025 gir Langemyr ut boken Lene Langemyr - mot alle odds, en roman hvor hun bruker eksempler fra eget liv til å ta opp samfunnsaktuelle spørsmål, med både politiske og upolitiske temaer.

 Bakgrunn 
Langemyr vokste opp i Grimstad i daværende Aust-Agder fylke. Hun er adoptert fra India og vokst opp sammen med tre eldre brødre.

 Politisk karriere 
 Partikarriere 
Lene Langemyr var tidligere byrådssekretær for tidligere ordfører i Oslo og nestleder i Oslo byråd, Peter N. Myhre (FrP), og satt ved seksjonen for miljø og samferdsel i byrådet i Oslo. Hun var vararepresentant i Oslo bystyre 2003–2005, fast representant fra 2005 og frem til 2006 da hun ble byrådssekretær. Hun har vært vara til sentralstyret i Fremskrittspartiets Ungdom (FpU), og har hatt en rekke leder -og tillitsverv bak seg i FpU og FrP, blant annet: Formann Troms FpU, Formann i Tromsø FpU, Formann i Oslo Fpu, og leder av Grimstad FrP.

Langemyr var i perioden 2011–2014 leder av kontrollutvalget i Grimstad. Hun er den yngste lederen av kontrollutvalget noensinne. Hun var Nestleder i Utvalget for Oppvekst og utdanning, i Grimstad kommune i perioden 2015–2019, og er nå Varaordfører i perioden 2019–2023. Også her er Langemyr historisk, som første FrP varaordfører i Kommunen, men også som første kvinnelige FrP varaordfører i Aust Agder.

Etter valget i 2023 ble hun valgt til første FrP-leder for oppvekst- og utdanningsutvalget.

 Andre verv 
Hun droppet ut av videregående for å tiltre som frivillig i førstegangstjenesten i juli 1997. Langemyr var den første kvinnen som ble valgt til Landstillitsvalgt i en norsk forsvarsgren (Sjøforsvaret). Hun hadde da kontor i Forsvarsdepartementet. Hun var nitten år da hun som første kvinne ble hovedtillitsvalgt for KNM Harald Haarfagre.

Langemyr har vært vararepresentant til og styremedlem i FK Jerv og Grimstad Idrettsråd i to perioder.

Den 8. mai 2022 ble Lene Langemyr tildelt Heimevernets (HV) æresdiplom.

Langemyr var invitert til tillitsvalgtordningen i Forsvaret på Akershus Festning i juni 2022 for å holde 50 års-tale for ordningen. 

 Andre saker 
Lene Langemyr stod frem i et intervju på Radio Norge og sa at hun var lei av å bli trakassert av muslimske menn som kommenterte blant annet når hun handlet svinekjøtt eller gikk med korte skjørt. Hun er adoptert til Norge fra India, og mente hun fikk slike kommentarer på grunn av hudfargen sin, og at mennene det gjaldt ikke skjønte at hun ikke var muslim. Khalid Mahmood (Ap) mente at Langemyr slo politisk mynt på trakasseringen. Antirasistisk Senter inviterte Langemyr til dialog. De ble enige om å danne en arbeidsgruppe, der de skulle lære muslimske menn å vise mer respekt for kvinner.

I Stortingsvalgkampen 2013 spilte Langemyr inn landets første politiske reklamefilm som ble vist på kino i Arendal, Grimstad og Lillesand. Reklamefilmen vakte oppsikt på grunn av deltagelsen fra to politimenn.

Mot slutten av Breiviks dokument 2083 – A European declaration of independence nevner han at han har flere venner med en annen hudfarge enn ham selv, og Langemyr omtales som «Lene, adoptert fra India». Det har kommet frem at Breivik var en del av hennes ungdomsmiljø i perioden 2002/2003. Hun var også venn med et av ofrene som ble drept i regjeringskvartalet.

 Referanser 

 Eksterne lenker 


Kategori:FrP-politikere i Aust-Agder
Kategori:Lokalpolitikere i Grimstad
Kategori:Tillitsvalgte i FpU
Kategori:FrP-politikere i Oslo
Kategori:Adopterte nordmenn
Kategori:Nordmenn født i India
Kategori:Personer fra Grimstad kommune
Kategori:Nordmenn av indisk opphav